Nariadenie Komisie (ES) č. 251/2000
z 1. februára 2000
stanovujúce podrobné pravidlá pre dovoz olivového oleja pochádzajúceho z Tuniska
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2798/1999 zo 17. decembra 1999 stanovujúce všeobecné pravidlá pre dovoz olivového oleja pochádzajúceho z Tuniska na obdobie od 1. januára do 31. decembra 2000 a zrušujúce nariadenie (ES) č. 906/98 [1], najmä na článok 1 tohto nariadenia,
keďže:
(1) Podľa článku 1 nariadenia (ES) č. 2798/1999 by mali byť stanovené dojednania pre otváranie a spravovanie kvót pre dovozy olivového oleja pochádzajúceho z Tuniska. Súčasná a predpokladateľná situácia, týkajúca sa dodávky olivového oleja na trh spoločenstva, umožňuje zbaviť sa plánovaného množstva. Riziko narušenia trhu sa znižuje, ak sa dovozy nekoncentrujú na krátke obdobie v priebehu hospodárskeho roku 1999/2000. Malo by sa ustanoviť, že dovozné licencie sa počas hospodárskeho roka budú vydávať na základe mesačného rozvrhu.
(2) Pre správne riadenie uvedeného množstva sa musí vytvoriť mechanizmus, ktorý povzbudí prevádzkovateľov, aby okamžite vracali vydané licencie, ktoré nevyužijú, orgánu, ktorý ich vydal. Takisto je potrebné vytvoriť mechanizmus, ktorý povzbudí prevádzkovateľov, aby vracali licencie po dátume platnosti orgánu, ktorý ich vydal, tak aby mohli byť nevyužité množstvá opäť využité a aby o nich Komisia vedela.
(3) Olej dovážaný z Tuniska nesmie prekročiť dané množstvo. Preto by sa nemala použiť tolerancia stanovená v článku 8 nariadenia Komisie (EHS) č. 3719/88 zo 16. novembra 1988, ktoré stanovuje spoločné podrobné pravidlá pre uplatnenie systému dovozných a vývozných licencií a vopred určených certifikátov pre poľnohospodárske produkty [2] v poslednom znení nariadenia (ES) č. 1127/1999 [3].
(4) Euro-stredozemská dohoda o pridružení medzi Európskymi spoločenstvami a ich členskými štátmi na jednej strane a Tuniskou republikou na strane druhej [4] už viac nestanovuje špeciálne dojednania pre dovoz olivového oleja spadajúceho pod číselné znaky KN 1509 a 1510 vcelku získaného v Tunisku a dovezeného do spoločenstva priamo z tejto krajiny mimo kvóty 46000 ton so zníženou colnou sadzbou.
(5) Opatrenia stanovené v tomto nariadení sú v súlade so stanoviskom Riadiaceho výboru pre oleje a tuky,
PRIJALA TOTO NARIADENIE:
Článok 1
1. Nespracovaný olivový olej, spadajúci pod číselné znaky KN 15091010 a 15091090, vcelku získaný v Tunisku a dopravený priamo z tejto krajiny do spoločenstva, ktorý sa kvalifikuje na colnú sadzbu stanovenú v článku 1 nariadenia (ES) č. 2798/1999, sa môže dovážať od 1. marca hospodárskeho roku 1999/2000. Dovozné licencie pre hospodársky rok 1999/2000 sa budú vydávať do množstva 46000 ton.
2. Pre rok 1999/2000 bez toho, aby bol dotknutý limit 46000 ton, stanovený v tarifnej kvóte so sériovým číslom 09.4032, môžu sa licencie vydávať v súlade s podmienkami stanovenými v článku 1 nariadenia (ES) č. 2798/1999 až do výšky 10000 ton mesačne. Avšak toto množstvo sa zníži na 5000 ton na marec a na 8000 ton na apríl. Ak sa množstvo povolené na jeden mesiac celé nevyužije počas daného mesiaca, zvyšok sa pridá k množstvu pre nasledujúci mesiac, ale nemôže byť ďalej prenesené.
3. Na účely výpočtu množstva povoleného na mesiac, ak týždeň začína v jednom mesiaci a končí v nasledujúcom mesiaci, musí sa považovať za časť toho mesiaca, na ktorý pripadá štvrtok.
Článok 2
1. V súvislosti s uplatňovaním colnej sadzby uvedenej v článku 1 nariadenia (ES) č. 2798/1999 musia dovozcovia podať žiadosť o dovoznú licenciu príslušným orgánom členským štátov. Takéto žiadosti musia mať priloženú kópiu kúpnej zmluvy uzavretej s tuniským exportérom.
2. Žiadosti o dovoznú licenciu musia byť podané v pondelok a utorok každého týždňa. Členské štáty oznámia Komisii každú stredu údaje, ktoré získajú v žiadostiach o licencie. Od novembra do februára vrátane sa však nemôžu žiadosti podávať.
3. Každý týždeň Komisia zostaví súčet objemov, na ktoré boli predložené dovozné licencie. Splnomocní členské štáty vydávať licencie do výšky mesačnej kvóty, ak by vzniklo nebezpečenstvo, že sa mesačná kvóta vyčerpá, Komisia splnomocní členské štáty vydávať dovozné licencie v pomere k dostupnému objemu.
4. Po dosiahnutí maximálneho množstva stanoveného v nariadení (ES) č. 2798/1999 bude Komisia informovať členské štáty.
Článok 3
1. Dovozné licencie, ako je stanovené v článku 1 (1), sú platné 60 dní od dátumu vydania v zmysle článku 21 (2) nariadenia (EHS) č. 3719/88, ktoré sa môže uskutočniť do 31. októbra 2000.
Licencie sa vydávajú najneskôr v prvý pracovný deň nasledujúci po dni, keď Komisia vydá splnomocnenie v tomto zmysle.
Zábezpeka pre dovozné licencie je 15 eur na 100 kg netto.
2. Ak sa dovozná licencia nevyužije v rámci stanovenej lehoty, zábezpeka prepadne, avšak každá časť dňa sa započíta ako celý deň:
- ak sa licencia vráti orgánu, ktorý ju vydal, v rámci lehoty zodpovedajúcej prvým dvom tretinám jej platnosti, prepadnutie zábezpeky sa zníži o 40 %,
- ak sa licencia vráti orgánu, ktorý ju vydal, v rámci lehoty, ktorá zodpovedá poslednej tretine jej platnosti alebo do 15 dní od jej vypršania, prepadnutie zábezpeky sa zníži o 25 %.
3. Bez ohľadu na obmedzenia množstva v článku 1, množstvá v licenciách vrátených v súlade s odsekom 2 môžu byť presunuté. Zodpovedné vnútroštátne orgány každú stredu oznámia Komisii množstvá, na ktoré boli licencie vrátené v predchádzajúcich siedmich dňoch.
Článok 4
Oddiel 24 dovozných licencií stanovený v článku 1 (1), bude mať jeden z nasledujúcich údajov:
"Derecho de aduana fijado por el Reglamento (CE) no 2798/1999
Told fastsat ved forordning (EF) nr. 2798/1999
Zoll gemäss Verordnung (EG) Nr. 2798/1999
Δασμός που κα ορίστηκε από του Καυουισμό (ΕΚ) αρι. 2798/1999
Customs duty fixed by Regulation (EC) No 2798/1999
Droit de douane fixé par le réglement (CE) no 2798/1999
Dazio doganale fissato dal regolamento (CE) n. 2798/1999
Bij Verordening (EG) nr. 2798/1999 vastgesteld douanerecht
Direito aduaneiro fixado pelo Regulamento (CE) n.o 2798/1999
Asetuksessa (EY) N:o 2798/1999 vahvistetu tulli
Tull fastställd genom förordning (EG) nr 2798/1999"
.
Bez ohľadu na článok 8 (4) nariadenia (EHS) č. 3719/88 nemôže množstvo prepustené do voľného obehu prekročiť množstvo uvedené v oddieloch 17 a 18 dovoznej licencie. V oddieli 19 licencie sa uvedie č. "0".
Článok 5
Toto nariadenie nadobúda účinnosť v deň nasledujúci po jeho uverejnení v Úradnom vestníku Európskych spoločenstiev.
Bude sa uplatňovať od 1. januára 2000.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 1. februára 2000